Läheisen kuollessa kello pysähtyi - Henkimaailmaa tutkitaan myös yliopistossa

Terhi Friman

Mikä on yliluonnollista ja mikä ei, pohtii folkloristi, dosentti Kaarina Koski Turun yliopistosta.

– Esimerkiksi ufot ja vieraat sivilisaatiot voivat kuulua joidenkin ihmisten kokemusmaailmaan. Elämys on kokijalle totta, eikä sitä voi välttämättä selittää psykologialla tai luonnontieteen keinoin.

Kun Turun yliopistossa alkoi yliluonnollisten kokemusten tutkimus vuonna 2013, oli heti selvää, että ihmisillä oli suuri tarve puhua asiasta, enneunistaan ja vainaja- ja enkelikokemuksistaan.

– Inhimillisten kokemusten kirjo on laaja. Täysjärkisillä ja hyvin koulutetuilla ihmisillä voi olla erikoisia kokemuksia, Koski sanoo.

Suomen Akatemian rahoittama Mieli ja toinen -tutkimus tuo uusia näkökulmia mielen ja ruumiin välisistä suhteista. Tutkimuksessa piirtyy kuva ikääntymiseen, kuolemaan ja mielenterveyteen liittyvistä kulttuurisista käsityksistä.

Kaarina Koski on aikaisemmin tutkinut kuolemaa ja siihen liittyviä uskomuksia.

– Eniten suomalaisilla on kokemuksia siitä, että kuollut läheinen ilmestyy ja tuo jonkin sanoman. Tai siitä, miten läheinen on kuoleman hetkellä saapunut hyvästelemään. Enteistä ja varoituksista on todella monella kokemuksia. Hyvin yleinen kokemus on se, että läheisen kuollessa kello pysähtyy.

Nykyään ihmiset kokevat, että myös lemmikit tulevat heitä tapaamaan kuoltuaan. Se kertoo lemmikkien suuresta merkityksestä perheenjäseninä.

Useimmiten yliluonnolliset kokemukset koetaan myönteisesti, voimauttaviksi. Jotkut ovat kertoneet säikähtäneensä ensin, mutta säikähdys on pian kääntynyt positiiviseen suuntaan.

Joillakin ihmisillä on selvänäköisyyttä, vaikka he eivät itse kyseistä taitoa haluaisikaan. Tieto tai enne tulee vain jostakin, mitä ei välttämättä osaa edes kertoa. Osa meedioista sanoo, että tieto tulee henkimaailmasta, osa arvelee, että tieto tulee asiakkaalta. Tieto saattaa tulla myös unessa tai muutoin alitajunnasta.

– Nämä kokemukset ovat valtakulttuurin vastaisia. Tällä hetkellä asioita ajatellaan paljon tieteen tai talouden pohjalta, ja siksi moni häpeää ja salailee yliluonnollisia kokemuksiaan.

Koski tietää, että joissakin perheissä on selvänäköisyyttä ja muita yliluonnollisia taipumuksia, jotka halutaan salata. Ne halutaan jättää oman perheen asioiksi.

Moni pitää kaikkea yliluonnollista huuhaana ja jopa mielisairautena. Joitakin ihmisiä ennustajat, meediot ja henkiparantajat suorastaan loukkaavat pelkällä olemassaolollaan.

Ennustajia on ollut aina – kädestä povaajia ja ihmeiden kokijoita. Tällä hetkellä internetistä löytää helposti lukuisia maksullisia ennustuspalveluja, ja henkisyys onkin monelle hyvä bisnes.

Ennustajan pakeille päädytään monesta syystä. Ihmisen mieli toimii niin, että asioille halutaan löytää selitys tai jokin laajempi yhteys. Omalle elämälle halutaan löytää logiikka.

– En halua sanoa, onko jokin kokemus totta vai ei. Meille tullut valtava palautevyöry kertoo, että asiaa pitää tutkia.